Kun.uz
Kun.uz – 2012-yil yanvarida ishga tushgan oʻzbek tilidagi eng faol internet-nashrlardan biri. Sayt muassisi „WEB EXPERT“ mas`uliyati cheklangan jamiyati. Rahbari – Umid Shermuhammedov. 2012-yilda Oʻzbekiston Respublikasi Matbuot va axborot agentligi (hozirgi Oʻzbekiston Respublikasi Prezidenti huzuridagi Axborot va ommaviy kommunikatsiyalar agentligi)dan 0987-raqami bilan davlat roʻyxatidan oʻtgan . Oʻzbek, rus va ingliz tillarida xabar va yangiliklarni yoritib beruvchi eng tezkor saytlardan biri hisoblanadi. Bugungi kunda nashr yangiliklarini 1 kunda 351 ming kishi, 1 oyda 10 milliondan ortiq kishi oʻqiydi. Saytdagi koʻrishlar soni esa 1 oyda 23 milliondan oshadi. Sayt 2012-yili.uz milliy domeni internet-festivalida Eng Yaxshi OAV Sayti nominatsiyasi gʻoliblaridan biri boʻldi. Alexa maʼlumotlariga koʻra, „kun.uz“ sayti – Oʻzbekistonda eng mashhur saytlar ichida 4-oʻrinda. Bugungi kunda nashrda 50 dan ortiq tajribali, taniqli, yosh jurnalistlar, shuningdek, muharrir hamda musahhihlar, tasvirchilar faoliyat olib boradi.